Grønlændere fylder godt op i statistikkerne over hjemløshed i Danmark. Der er blot 16.000 grønlændere i Danmark, men de udgør otte procent af alle hjemløse.

Visse steder er tallet endnu højere: I Aalborg er cirka hver fjerde hjemløs grønlænder, i Odense udgør de 15 procent, og i København er mere end én ud af ti hjemløse af grønlandsk afstamning. Det fremgår af en ny opgørelse foretaget af VIVE, Det Nationale Forsknings- og Analysecenter for Velfærd, der er blevet omtalt i flere medier.

Information har talt med to grønlændere om, hvordan de havnede der, og hvad de tror, fremtiden bringer for dem.

Asser Mikkel Nuka Moses Pivat

Der bliver talt på fingrene og tænkt grundigt, når Asser Mikkel Nuka Moses Pivat regner sig frem til, hvor længe han har boet på gaden. Han er 52 år gammel, og han regner sig frem til, at han har været hjemløs i cirka 20 år i alt – først fem år i Grønland og derefter 15 år i Danmark. Da han første gang kom til Danmark som voksen, var det, fordi det var dyrere at være alkoholiker i Grønland. I dag er der ikke noget at tage hjem til.